เอออนรุกตลาดรายย่อย
โอกาสโตสูงคุ้มการลงทุนแนะชาวบ้านซื้อภัยน้ำท่วม
7 ต.ค. 2554

โอกาสโตสูงคุ้มการลงทุนแนะชาวบ้านซื้อภัยน้ำท่วม
เอออน (ประเทศไทย) รุกเจาะตลาดลูกค้ารายย่อย ถึงเบี้ยต่ำแต่มีปริมาณมากคุ้มกับการลงทุน 
แหล่งข่าวจากบริษัท เอออน (ประเทศไทย) เปิดเผยว่า บริษัทมีแผนเพิ่มจำนวนลูกค้ารายย่อยอย่างจริงจัง หลังจากที่สามารถให้บริการลูกค้ารายใหญ่ได้ในระดับที่ดีและครอบคลุมโครงการใหญ่ๆ ได้เกือบทั้งหมด เนื่องจากปริมาณของลูกค้ารายย่อยมีจำนวนมากคุ้มกับการลงทุน 
“แม้เบี้ยต่อกรมธรรม์ต่อรายจะต่ำ แต่แนวโน้มการทำประกันภัยของรายย่อยเพิ่มขึ้นอย่างต่อเนื่อง เช่น การประกันสุขภาพ ที่ประชาชนหันมาสนใจทำประกันภัยมากขึ้น จากค่ารักษายาบาลที่สูงขึ้น รวมถึงประกันภัยโรคมะเร็งที่ได้รับความนิยมเพิ่มขึ้นในช่วง 2 ปีที่ผ่านมา รวมถึงประกันอุบัติเหตุส่วนบุคคล” แหล่งข่าวเปิดเผย
แหล่งข่าวเปิดเผยว่า อย่างไรก็ตามบริษัทมีฐานะเป็นนายหน้าประกันภัย ไม่สามารถออกกรมธรรม์เองได้ จึงต้องหาพันธมิตรที่เป็นบริษัทประกันภัยเข้ามาร่วมในการทำตลาด 
ทั้งนี้ บริษัทจะวิเคราะห์ความต้องการของตลาดก่อนแล้วออกแบบความคุ้มครอง จากนั้นจะดูว่าบริษัทประกันภัยรายใดที่สนใจเข้ามาทำตลาดแบบประกันภัยในราคาและเงื่อนไขที่บริษัทต้องการ ซึ่งพันธมิตรรายแรก คือ บริษัท ฟอลคอนประกันภัย ร่วมกันออกกรมธรรม์ประกันอุบัติเหตุส่วนบุคคล คุ้มครองเพิ่ม 20% กรณีประสบอุบัติเหตุจากการเล่นกีฬา
“บริษัทนายหน้ามีการปรับเปลี่ยนการทำธุรกิจ โดยลุกขึ้นมาทำการตลาดเพื่อขยายฐานลูกค้าของตัวเองด้วย ซึ่งบริษัทเป็นนายหน้าต่างประเทศ ไม่ได้เป็นนายหน้าประกันภัยต่อเพียงอย่างเดียว ซึ่งรายได้ส่วนนี้เป็นเพียงส่วนน้อยเท่านั้น ส่วนใหญ่จะเป็นการขายประกันทั่วไปและเป็นลูกค้ารายใหญ่ โดยมีเบี้ยประมาณ 600 ล้านบาทต่อปี” แหล่งข่าวเปิดเผย
แหล่งข่าวเปิดเผย บริษัทจะยังคงมองหาแบบประกันใหม่ๆ ที่ตรงกับความต้องการของตลาด เพื่อเพิ่มโอกาสทางธุรกิจ 
นายบรูส วิลเลียม รองกรรมการผู้จัดการ บริษัท เอออน (ประเทศไทย) กล่าวว่า ประเทศไทยประสบปัญหาน้ำท่วมทุกปี ประชาชนควรจะกทำประกันภัยน้ำท่วม เพื่อคุ้มครองทรัพย์สิน พืชผล สัตว์เลี้ยง 
อย่างไรก็ตาม ในปีนี้น้ำท่วมกินพื้นที่ทั่วประเทศ จะเป็นโอกาสของบริษัทประกันภัยในการเสนอแบบประกันที่ตรงกับความต้องการของลูกค้า
“เขตพื้นที่น้ำท่วมหนัก เป็นเขตความเสี่ยงสูง ที่จะต้องจ่ายเบี้ยสูงกว่าพื้นที่อื่นๆ ด้วย” นายวิลเลียม กล่าว